Psalam (Šarić) 112.
1Aleluja! Blagoslovljen je čovjek, koji se boji Gospoda, koji od srca ljubi zapovijedi njegove! 

2Moćno će biti u zemlji potomstvo njegovo, jer će rod pravednika biti blagoslovljen. 

3Imanje je i bogatstvo u kući njegovoj; pravda njegova traje dovijeka. 

4Kao svjetlo u tami sja on pravednicima; milosrdan je, blag i pravedan. 

5. Blagoslovljen je čovjek, koji je milostiv i daje u zajam, i poslove svoje uređuje po pravici. 

6On se neće poljuljati dovijeka; u vječnoj uspomeni živi pravednik, 

7Ne treba se bojati zla glasa, srce je njegovo mirno; on se uzda u Gospoda. 

8Srce je njegovo utješeno; on se ne boji, dok ne ponizi neprijatelje svoje. 

9On dijeli obilno, daje siromasima; pravda njegova ostaje uvijek; zbog bogatstva njegova uzvisuje se moć njegova. 

10 A bezbožnik gleda to pun jeda, škripi zubima i gine; želja bezbožnika propada. 

Psalmi (Šarić)